Document ID: 32011R0426

KOMMISSIONENS GENNEMFØRELSESFORORDNING (EU) Nr. 426/2011
af 2. maj 2011
om ændring af forordning (EF) nr. 889/2008 om gennemførelsesbestemmelser til Rådets forordning (EF) nr. 834/2007 om økologisk produktion og mærkning af økologiske produkter, for så vidt angår økologisk produktion, mærkning og kontrol
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets forordning (EF) nr. 834/2007 af 28. juni 2007 om økologisk produktion og mærkning af økologiske produkter og om ophævelse af forordning (EØF) nr. 2092/91 (1), særlig artikel 28, stk. 6, og
ud fra følgende betragtninger:
(1)
Ifølge artikel 24 i forordning (EF) nr. 834/2007 skal EU-logoet for økologisk produktion anbringes på færdigpakkede fødevarer som en af de obligatoriske angivelser, der henviser til den økologiske produktionsmetode, jf. artikel 23, stk. 1, mens det er valgfrit at anbringe det på produkter, der importeres fra tredjelande. Forbrugerne bør have sikkerhed for, at økologiske produkter er blevet produceret i overensstemmelse med kravene i forordning (EF) nr. 834/2007 og Kommissionens forordning (EF) nr. 889/2008 (2). Med henblik herpå er det en vigtig faktor, at hvert enkelt produkt, der er forsynet med EU-logoet for økologisk produktion, er sporbart i alle faser af produktionen, tilberedningen og distributionen.
(2)
For at give forbrugerne mulighed for at kunne informere sig om erhvervsdrivende og deres produkter, som er omfattet af kontrolordningen for økologiske produkter, bør medlemsstaterne på passende vis offentliggøre relevante oplysninger om de af denne kontrolordning omfattede erhvervsdrivende, idet de overholder de krav om beskyttelse af personoplysninger, der er fastsat i Europa-Parlamentets og Rådets direktiv 95/46/EF af 24. oktober 1995 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger (3).
(3)
Forordning (EF) nr. 889/2008 bør derfor ændres i overensstemmelse hermed.
(4)
Foranstaltningerne i denne forordning er i overensstemmelse med udtalelse fra Forskriftsudvalget for Økologisk Produktion -
VEDTAGET DENNE FORORDNING:
Artikel 1
I kapitel 8 i afsnit IV i forordning (EF) nr. 889/2008 tilføjes følgende artikel 92a:
»Artikel 92a
Offentliggørelse af information
Medlemsstaterne offentliggør på passende vis, herunder på internettet, de i artikel 28, stk. 5, i forordning (EF) nr. 834/2007 omhandlede ajourførte lister med ajourført dokumentation om hver erhvervsdrivende, jf. nævnte forordnings artikel 29, stk. 1, idet de bruger modellen i bilag XII til nærværende forordning. Medlemsstaterne overholder de krav om beskyttelse af personoplysninger, der er fastsat i Europa-Parlamentets og Rådets direktiv 95/46/EF (4).
Artikel 2
Denne forordning træder i kraft dagen efter offentliggørelsen i Den Europæiske Unions Tidende.
Artikel 1 anvendes dog fra den 1. januar 2013.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 2. maj 2011.

Labels: 3
17
6